Teatermense brand van nuuskierigheid oor bouery | Netwerk24
Teatermense brand van nuuskierigheid oor bouery
Die bestuur en direksie van die Klein Libertasteater het sedert die brand verskeie pogings aangewend om die herbou van die teatergebou te probeer bespoedig of net te verstaan waarom gereeld van plan verander word oor die herbouing.
Direk ná die brand wou die versekeraar dadelik die gebou herbou. Gigi Fourie het op 'n vergadering met Conrad Sidego en Piet Smit gevra of dit moontlik is om dalk die nuwe gebou effens te vergroot. Op grond van ons gemeenskapswerk en bydrae tot die kunste het hulle die voorstel ondersteun, maar het verduidelik dat dit dan 'n ander prosedure moet volg.
Die herbouing moes dus nou deur verskeie komitees goedgekeur word en die herbouing was nie meer die versekeringsmaatskappy se verantwoordelikheid nie, maar die munisipaliteit s'n.
Hierdie prosedures was aan die einde van die proses toe die huidige burgemeester aan bewind gekom het. Sy het die proses onmiddellik gestop.
Ons kry gereeld navrae uit die gemeenskap oor waar die proses van herbouing tans is – veral ná die meningspeiling wat die munisipaliteit aan die einde van 2017 oor die heroprigting van 'n teater op die grond gedoen het.
Ons raak nou self moedeloos om voort te sukkel met soveel moontlik van ons gemeenskapsbedrywighede sonder 'n eie gebou.
Klein Libertasteater wil graag antwoorde op ons vrae hê. Op die oomblik ontvang ons nie genoegsame terugvoering van die munisipaliteit nie.
Dit is nodig om by te voeg dat, ten spyte van wat Stellenbosch-munisipaliteit tans aanvoer, die Klein Libertasteater 'n geldige huurkontrak met die munisipaliteit ten tyde van die brand in 2015 gehad het.